Deler video av prinsesse Kate etter tvil om The Sun-reportasje
En av Storbritannias mest omdiskuterte aviser rapporterte om en fin handletur med prins William i helgen, og fikk kritikk. Nå har de delt video av hendelsen. Det er både The Sun og TMZ som mandag kveld har publisert bilder og video av en smilende prinsesse Kate (42) sammen med prins William (41). Rykteflommen rundt angivelig nyopererte Kate tiltok ytterligere etter en reportasje i The Sun søndag kveld. Der ble det meldt at hun lørdag tok seg en shoppingtur sammen med prins William på en lokal bondegårdsbutikk i Windsor.  Det er dette besøket de to nevnte publikasjonene nå skal ha video fra. Her er The Suns innlegg på X/Twitter om saken: Paret skal ha besøkt Windsor Farm Shop, som ligger en kort kjøretur unna deres hjem.  Avisen siterte anonyme øyenvitner som hevder at Kate så «glad, avslappet og frisk» ut.  The Sun meldte videre at kronprinsparet også var ute en tur i helgen for å se de tre barna sine drive med idrett. Ifølge The Sun er det en person ved navn Nelson Silva som tok videoen. Ifølge TMZ forteller Silva at han ble obs på paret i en brødavdeling. – Kvinnen snudde ansiktet og jeg følte at jeg hadde sett det fjeset før. Det var kjent. Jeg husket det, sier Silva. – Kate så lykkelig og avslappet ut. De ser glade ut for bare å kunne shoppe og mingle. I sin sak mandag kveld understreker TMZ at de har ettergått metadata for verifisering av videoen. I sosiale medier ble søndagens The Sun-reportasje latterliggjort, særlig på grunn av mangelen på bildedokumentasjon. X-brukere rapporterte inn denne posten fra The Suns kongestoff-redaktør, sett av over tre millioner, for å være villedende: En rekke medier videreformidlet innholdet i The Sun-saken – men flere gikk også langt i å så tvil om reportasjens sannhetsgehalt. Til og med TMZ skrev opprinnelig at det var «vanskelig å tro på» at ingen fikk avbildet Kate om hun virkelig var ute på turen The Sun først omtalte. «Med all viraken  og spekulasjonene – bilde av Kate Middleton som ser «frisk» ut er gull verdt akkurat nå, og alle vet det», påpekte TMZ. Andre medier som uttrykte skepsis til søndagens The Sun-sak var LA Times, CBS og New York Post. Forrige uke rykket The Sun ut til Kates forsvar, på lederplass, etter en tsunami av kritikk mot et manipulert bilde av henne og barna postet på morsdag. «Ligg unna Kate», mente avisen, henvendt til «sosiale medier-troll, idiotiske konspirasjonsteoretikere og snikskytende mediekritikere». Etter fotomanipulasjonsskandalen uttalte nyhetsdirektør Phil Chetwynd i nyhetsbyrået AFP – et av flere som trakk bildet tilbake – at Kensington Palace, som har kronprinsparets offisielle stab, ikke lenger var en kilde å stole på. – Nei, absolutt ikke, sa han til BBC. – Som med alt annet, når en kilde svikter deg, heves terskelen, og vi får store problemer internt.
Den britiske avisen The Sun rapporterte søndag om prinsesse Kate på shoppingtur i Windsor. Saken er blitt kritisert på sosiale medier for mangel på bilder eller navngitte kilder.  Flere medier stilte spørsmål ved reportasjens sannhetsgehalt, blant dem TMZ. Nå deler både The Sun og TMZ video og bilder av hendelsen etter mye kritikk. The Sun har tidligere tatt Kate i forsvar etter fotomanipulasjonsskandale.